ตลาดหุ้นเอเชียผันผวน นลท.วิตกผลกระทบ “โควิด-19” รุนแรงหลัง “เฟด” หั่นดบ.ฉุกเฉิน 0.50%
ตลาดหุ้นเอเชียผันผวน นลท.วิตกผลกระทบ “โควิด-19” รุนแรงหลัง “เฟด” หั่นดบ.ฉุกเฉิน 0.50%
ตลาดหุ้นเอเชียผันผวน นลท.วิตกผลกระทบ “โควิด-19” รุนแรงหลัง “เฟด” หั่นดบ.ฉุกเฉิน 0.50%
4 มี.ค. 2563

ผู้สื่อข่าวรายงานว่า ตลาดหุ้นเอเชียเปิดผันผวนในวันนี้ เนื่องจากนักลงทุนกังวลว่า การที่ธนาคารกลางสหรัฐ (เฟด) ประกาศลดอัตราดอกเบี้ยฉุกเฉินลง 0.50% เมื่อวานนี้ อาจสะท้อนให้เห็นว่าผลกระทบของไวรัสโควิด-19 มีความรุนแรงกว่าที่คาดการณ์ไว้ จนทำให้เฟดตัดสินใจปรับลดดอกเบี้ยก่อนที่การประชุมตามกำหนดการจะมีขึ้นในวันที่ 17-18 มี.ค.นี้
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 20,897.20 จุด ลดลง 185.53 จุด, -0.88%
ดัชนี SSE Composite ตลาดหุ้นจีนเปิดวันนี้ที่ 2,981.81 จุด ลดลง 11.09 จุด, -0.37%
ดัชนี HSI ตลาดหุ้นฮ่องกงเปิดวันนี้ที่ 26,321.56 จุด เพิ่มขึ้น 36.74 จุด, +0.14%
ดัชนี TAIEX ตลาดหุ้นไต้หวันเปิดวันนี้ที่ 11,368.25 จุด เพิ่มขึ้น 40.53 จุด, +0.36%
ดัชนี KOSPI ตลาดหุ้นเกาหลีใต้เปิดวันนี้ที่ 2,005.81 จุด ลดลง 8.34 จุด, -0.41%
ดัชนี FTSE STI ตลาดหุ้นสิงคโปร์เปิดวันนี้ที่ 3,015.20 จุด ลดลง 4.36 จุด, -0.14%
ดัชนี FBMKLCI ตลาดหุ้นมาเลเซียเปิดวันนี้ที่ 1,478.33 จุด ลดลง 0.31 จุด, -0.02%
ดัชนี PSE Composite ตลาดหุ้นฟิลิปปินส์เปิดวันนี้ที่ 6,791.14 จุด เพิ่มขึ้น 0.60 จุด, +0.01%
โดยคณะกรรมการกำหนดนโยบายการเงิน (FOMC) ของเฟด ประกาศปรับลดอัตราดอกเบี้ย 0.50% จากระดับ 1.50-1.75% สู่ระดับ 1.00-1.25% เมื่อวานนี้ ซึ่งเป็นการปรับลดอัตราดอกเบี้ยฉุกเฉิน ก่อนที่การประชุมตามกำหนดการของเฟดจะมีขึ้นในวันที่ 17-18 มี.ค. และถือเป็นการปรับลดดอกเบี้ยนอกรอบการประชุมเป็นครั้งแรกนับตั้งแต่เดือนธ.ค.2551 ซึ่งเป็นช่วงเวลาที่เกิดวิกฤตการเงิน
ทั้งนี้ คณะกรรมการ FOMC ได้ออกแถลงการณ์ชี้แจงว่า การที่เฟดตัดสินใจปรับลดอัตราดอกเบี้ยฉุกเฉินในครั้งนี้ มีเป้าหมายที่จะลดผลกระทบทางเศรษฐกิจที่เกิดจากการแพร่ระบาดของเชื้อไวรัสโควิด-19 ขณะที่นายเจอโรม พาวเวล ประธานเฟดกล่าวว่า ไวรัสโควิด-19 กำลังส่งผลกระทบอย่างมีนัยสำคัญต่อแนวโน้มเศรษฐกิจสหรัฐ จึงทำให้เฟดตัดสินใจดำเนินการดังกล่าว
ขณะที่นักวิเคราะห์จากบริษัทคิวเอส อินเวสเตอร์ส แสดงความเห็นว่า นโยบายการเงินอาจไม่ได้ช่วยเยียวยาผลกระทบของไวรัสโควิด-19 เพราะแม้ว่าการผ่อนคลายนโยบายการเงินจะส่งผลดีต่อบรรยากาศทางเศรษฐกิจในระยะสั้นๆ แต่เมื่อการแพร่ระบาดเข้าสู่ช่วงวิกฤตที่รุนแรงถึงขีดสุด ความไม่แน่นอนและความผันผวนก็จะเกิดขึ้นอย่างต่อเนื่อง